വാക്സിന് എടുത്തില്ലെങ്കിലും കടയില് പോകാം മദ്യമില്ല തിരുവനന്തപുരം: വാക്സിനെടുത്തവര് ആരും കുടുംബത്തില് ഇല്ലെങ്കില് അവര്ക്ക് കടയില് സാധനം വാങ്ങാന് പോകാന് നിയന്ത്രണങ്ങളില് ഇളവ് അനുവദിച്ച് സര്ക്കാര്. അതേസമയം മദ്യം വാങ്ങാന് വാക്സിന് സര്ട്ടിഫിക്കറ്റ് നിര്ബന്ധമാക്കി. വാക്സിന് സ്വീകരിച്ചവര്ക്കോ, ആര്.ടി.പി.സി.ആര്. സര്ട്ടിഫിക്കറ്റോ വാക്സിന് സര്ട്ടിഫിക്കറ്റോ ഉള്ളവര്ക്കു മാത്രമേ ഇന്നു മുതല് മദ്യം വാങ്ങാന് കഴിയൂ. ഇതു സംബന്ധിച്ച സര്ക്കുലര് ബെവ്കോ പുറത്തിറക്കി. ആര്.ടി.പി.സി.ആര്. ആണെങ്കില് 72 മണിക്കൂര് മുന്പ് എടുത്ത സര്ട്ടിഫിക്കറ്റാണു വേണ്ടത്. ഒരു ഡോസ് വാക്സിന് സ്വീകരിച്ചവര്ക്കും ഒരു മാസത്തിനു മുന്പ് കോവിഡ് പോസിറ്റീവ് ആയതായി സര്ട്ടിഫിക്കറ്റ് ഉള്ളവര്ക്കും മദ്യം ലഭിക്കും. ബെവ്കോ ഔട്ലറ്റുകള്ക്കു മുന്പില് നാളെ മുതല് ഇക്കാര്യം സൂചിപ്പിച്ചുള്ള ബോര്ഡ് പ്രദര്ശിപ്പിക്കണമെന്നും നിര്ദേശമുണ്ട്. കടകളില് നിന്നു സാധനങ്ങള് വാങ്ങാനുള്ള നിബന്ധന മദ്യവില്പനശാലകള്ക്കും ബാധകമാക്കണമെന്ന ഹൈക്കോടതി നിര്ദേശത്തെ തുടര്ന്നാണ് സര്ക്കാരിന്റെ തീരുമാനം. അതേസമയം തദ്ദേശസ്ഥാപനങ്ങളിലെ പ്രതിവാര രോഗപകര്ച്ചാ നിരക്ക്ഡബ്ല്യൂ.ഐ.പി.ആര്. അടിസ്ഥാനത്തിലുള്ള നിയന്ത്രണങ്ങള് കൂടുതല് കര്ക്കശമാക്കി. ഡബ്ല്യു.ഐ.പി.ആര്. എട്ടിനുമുകളിലാണെങ്കില് ലോക്ക്ഡൗണ് ഏര്പ്പെടുത്താനാണ് തീരുമാനം. സംസ്ഥാനത്ത് കോവിഡ് ടെസ്റ്റ് പോസിറ്റിവിറ്റി നിരക്ക് കുതിച്ചുയരുന്ന പശ്ചാത്തലത്തിലാണ് നിയന്ത്രണങ്ങളില് മാറ്റംവരുത്തിയത്. ഡബ്ല്യു.ഐ.പി.ആര്. പത്തിനു മുകളിലാണെങ്കില് ലോക്ക്ഡൗണ് ഏര്പ്പെടുത്തുമെന്ന മാനദണ്ഡമാണ് മാറ്റുന്നത്. മുഖ്യമന്ത്രി പിണറായി വിജയന്കൂടി പങ്കെടുത്ത കോവിഡ് അവലോകന യോഗത്തിലാണു തീരുമാനം. ഡബ്ല്യു.ഐ.പി.ആര്. പതിനാലില് കൂടുതലുള്ള ജില്ലകളില് മൈക്രോ കണ്ടയ്ന്മെന്റ് സോണുകള് 50 ശതമാനത്തിലധികം കൂട്ടും. ശബരിമലയില് മാസപൂജയ്ക്ക് പ്രതിദിനം 15,000 പേര്ക്ക് പ്രവേശനം അനുവദിക്കും. ഓഗസ്റ്റ് 15 ന് നട തുറക്കുമ്ബോള് രണ്ടു ഡോസ് വാക്സിനോ 72 മണിക്കൂറിനകമുള്ള കോവിഡ് നെഗറ്റീവ് സര്ട്ടിഫിക്കറ്റോ ഉള്ളവര്ക്ക് വെര്ച്വല് ക്യൂ വഴി ദര്ശനം അനുവദിക്കും.ഓണത്തിന് ആള്ക്കൂട്ടമുണ്ടാവുന്ന പരിപാടികള് അനുവദിക്കില്ല. ബീച്ചുകളില് നിയന്ത്രണമുണ്ടാകും. ലൈസന്സ് ഉള്ളവര്ക്കേ വഴിയോരക്കച്ചവടം അനുവദിക്കൂ. തദ്ദേശ സ്വയംഭരണ സ്ഥാപനാടിസ്ഥാനത്തില് വ്യാപാരികളുടെ യോഗം വിളിക്കും. ഒരു പോലീസ് സ്റ്റേഷന് പരിധിയില് വ്യത്യസ്ത തദ്ദേശ സ്ഥാപനങ്ങളുണ്ടെങ്കില് വെവ്വേറെ വിളിക്കും. ഇതുവരെ വാക്സിന് ലഭ്യമാകാത്തവര്ക്കും ചില അസുഖങ്ങള് കാരണം വാക്സിന് സ്വീകരിക്കാന് കഴിയാത്തവര്ക്കും കടയില് പോകാന് ഇളവു നല്കും. കടകളിലും മറ്റും പോകാന് അര്ഹതാ മാനദണ്ഡമുള്ള ആരും തന്നെ വീട്ടിലില്ലെങ്കില് അവശ്യസാധനങ്ങള് വാങ്ങാന് കടകളില് പോകാം. ഇത്തരത്തിലുള്ള വീടുകളില് ഹോം ഡെലിവറി ചെയ്യാന് വ്യാപാരികള് ശ്രദ്ധിക്കണം. അവര്ക്ക് കടകളില് പ്രത്യേക പരിഗണന നല്കണം.